钦定古今图书集成/明伦汇编/氏族典/第065卷 > 《廖用贤尚友录》 > 虞延
## 钦定古今图书集成/明伦汇编/氏族典/第065卷 > 《廖用贤尚友录》 > 虞延

按《后汉书虞延传》：“延字子大，陈留东昏人也。少为户
牖亭长，性敦朴，不拘小节。王莽末，天下大乱，延常婴
甲胄，拥卫亲族，捍御钞盗，赖其全者甚众。建武初，仕
执金吾府，除细阳令。后去官还乡里，太守富宗闻延
名，召署功曹。宗性奢靡，车服器物多不中节。延谏，宗
不悦，延即辞退。宗果以侈从被诛，临当伏刑，叹恨不”
用延谏，光武闻而奇之。二十年，东巡，路过小黄，时延
为部督邮，诏呼引见，敕延从驾。二十三年，司徒玊况
辟焉。时元正朝贺，帝望而识延，召拜公车令。明年，迁
洛阳令。是时阴氏有客马成者，常为奸盗，延收考之，
成伏诛。于是外戚敛手，莫敢干法。迁南阳太守。永平
三年，征为太尉，八年，为司徒，历位二府，十馀年无异
政绩。会楚王英谋反，阴氏欲中伤之，使人私以楚谋
告延。延以英藩戚至亲，不然其言。及英事发觉，诏书
切让，延遂自杀。